Iontoforeesiohje

|  |  |
| --- | --- |
| Kuvaus: | Potilasohje iontoforeesihoidon toteuttamisesta |

Iontoforeesihoitoa käytetään käsien, jalkapohjien tai kainaloiden liikahikoilun hoitoon.

Hoidossa kämmenet ja jalkapohjat laitetaan mataliin astioihin, joissa on vesijohtovettä. Astioihin johdetaan heikkoa tasavirtaa. Kainaloiden hoidossa käytetään erillisiä elektrodeja. Sähkövirta aiheuttaa hikirauhasten suuaukkojen tukkeutumisen ja estää hien erittymisen.

Hoitoa annetaan aluksi 5 peräkkäisenä päivänä ja se toteutetaan poliklinikalla. Jos potilas kokee hyötyvänsä hoidosta, hoitokokeilun jälkeen laitteen voi hankkia kotiin. Tällöin hoitoa jatketaan 2 seuraavalla viikolla joka toinen päivä ja jatkossa 1 x viikossa. Ylläpitohoidon määrä viikkotasolla on kuitenkin potilaskohtainen.

Liikahikoilu loppuu tai vähentyy yleensä 1-3 viikossa. Yksi hoitokerta kestää 15-30 min, riippuen siitä mitä aluetta hoidetaan.

Iontoforeesi on turvallinen ja kivuton hoito. Hoidon jälkeen voi tulla ihon kuivuutta, rakkuloita tai lievää ärsytystä alueelle, johon hoito on tehty. Ihorikkoumat/ haavaumat suojataan ennen hoitoa vaseliinilla ja iontoforeesihoidon aikana kannattaa tehostaa ihon hoitoa perusvoiteilla.

Kainaloita hoidettaessa ennen hoidon aloittamista kainalokarvojen tulee olla tarkasti poistettu (1-3 päivää ennen hoitoa).

Iontoforeesihoito on vasta-aiheinen seuraavissa tilanteissa: raskaana olevat, epilepsiaa tai sydänsairautta sairastavat potilaat, joilla on sähköiset implantit (esim. tahdistin tai sisäkorvaimplantti), metalli-implantti hoidettavassa raajassa sekä henkilöt, joilla on kuparikierukka.